*Alcatel-Lucent* birojs Parīzē
***Alcatel-Lucent S.A.*** bija Francijā reģistrēts telesakaru iekārtu ražošanas uzņēmums. Dibināts 2006. gadā, *Alcatel* apvienojoties ar *Lucent*. 2016. gadā tas apvienojās ar *Nokia*. Galvenais birojs atradās Parīzē.

Uzņēmums bija specializējies fiksēto, mobilo un konverģento sakaru tīklu aparatūras ražošanā, IP tehnoloģijās, programmatūrā un apkalpošanā.

*Alcatel-Lucent* pamatkodols bija *Networks and Platforms* grupa, kas sadalīta četrās nodaļās: *Core Networks*, *Fixed Networks*, *Wireless* un *Platforms*.
*Focused Businesses* grupā bija apvienota specializētu jomu ražošana: *Enterprise* (risinājumi uzņēmumiem), *Strategic Industries* (sakaru risinājumi transportam, enerģētikai un publiskajam sektoram), kā arī *Submarine* (*Alcatel-Lucent Submarine Networks*; zemūdens sakaru kabeļi).
Uzņēmuma pakļautībā bija *Bell Labs* — viena no lielākajām pētniecības un inovāciju laboratorijām pasaulē telesakaru jomā.

*Alcatel-Lucent* akcijas līdz 2015. gada janvārim tika kotētas *Euronext* biržā (Eiropā) un Ņujorkas fondu biržā (ASV).

Vēsture
-------

*Pamatraksts un citi raksti: Alcatel#Vēsture un Alstom#Vēsture* 
2006. gada 30. novembrī Francijas telesakaru uzņēmums *Alcatel* apvienojās ar ASV telesakaru iekārtu ražotāju *Lucent*, izveidojot uzņēmumu ***Alcatel-Lucent***.
Līdzšinējie *Alcatel* akcionāri jaunajā uzņēmumā ieguva 60 % kapitāldaļu, bet *Lucent* — 40 %.
Gada beigās no *Nortel* nopirkts trešās paaudzes mobilo sakaru tehnoloģiju *UMTS* bizness.

2007. gadā *Alcatel-Lucent* iegādājās Kanādas *WDM* iekārtu ražotāju *Tropic Networks, Inc.*, telesakaru konsultāciju uzņēmumu *Thompson Advisory Group, Inc.* un interneta televīzijas risinājumu uzņēmumu *Tamblin*.
2007. gadā Nīderlandes uzņēmumam *Draka Holding* pārdoti 49,9 % kopuzņēmuma *Draka Comteq* kapitāldaļu.
2007. gadā *Alcatel-Lucent* iekļauts *Dow Jones* ilgtspējības rādītājos.
2008. gadā nopirkts ASV programmatūras uzņēmums *Motive, Inc.* Paziņots par alianses veidošanu ar Japānas *NEC*, lai konkurētu ar *Ericsson*, *Huawei* un *ZTE*.

2009. gadā Francijas lidmašīnu būvētājam *Dassault Aviation* pārdotas *Alcatel-Lucent* piederošās *Thales* kapitāldaļas.
2010. gadā iegādāts mobilo lietojumprogrammu ražotājs *OpenPlug*.
2011. gadā datortelefonijas uzņēmums *Genesys Telecommunications Laboratories* pārdots privāto investīciju uzņēmumam *Permira*.

2015. gada 15. aprīlī paziņots, ka *Alcatel-Lucent* tiks pievienots Somijas telesakaru iekārtu ražotājam *Nokia*. Vienošanās paredzēja, ka *Alcatel-Lucent* akcionāriem par katru akciju tiks dotas 0,55 *Nokia* akcijas par kopējo summu 15,6 miljardi EUR. Pēc darījuma pabeigšanas *Nokia* akcionāriem piederētu 66,5 %, bet *Alcatel-Lucent* īpašniekiem - 33,5 % apvienotā uzņēmuma kapitāldaļu. Jūlijā šo apvienošanos atļāva Eiropas Komisija, septembrī saņemti visi ASV regulatoru apstiprinājumi, oktobrī iegūta Ķīnas regulatoru atļauja.
2015. gada 17. septembrī *Alcatel-Lucent* nopirka ASV uzņēmumu *Mformation*, kas mobilo sakaru tīklu operatoriem piedāvāja ierīču drošības un pārvaldības risinājumus lietu internetam.

*Alcatel-Lucent* apvienošanās ar *Nokia* stājās spēkā 2016. gada 14. janvārī.
2. novembrī paziņots, ka tagad *Nokia* pieder 100 % *Alcatel-Lucent* kapitāldaļu, un biržā *Euronext Paris* pārtraukta *Alcatel-Lucent* akciju kotēšana. Pēc tam *Alcatel-Lucent* tika integrēts *Nokia* struktūrā.

*Alcatel-Lucent* Latvijā
------------------------

2007. gada 7. jūnijā *Alcatel* meitas uzņēmumam *SIA Alcatel Baltics* mainīts nosaukums uz *SIA Alcatel-Lucent Baltics*.
Uzņēmums nodarbojas ar elektronisko ierīču un telesakaru iekārtu vairumtirgošanu.

Skatīt arī
----------

* *Alcatel*
* *Alcatel-Lucent Deutschland*

Atsauces
--------

1. ↑  «Company Overview». Arhivēts no oriģināla, laiks: 2013. gada 16. maijā. Skatīts: 2013. gada 9. maijā.
2. ↑  Draka to pay 209 mln eur to Alcatel-Lucent for 49.9 pct stake in Comteq JV
3. ↑  Alcatel-Lucent Listed in the Dow Jones Sustainability World Index Archived 2016. gada 7. martā, *Wayback Machine* vietnē. Alcatel-Lucent, 10.09.2007
4. ↑  NOKIA AND ALCATEL-LUCENT TO COMBINE TO CREATE AN INNOVATION LEADER IN NEXT GENERATION TECHNOLOGY AND SERVICES FOR AN IP CONNECTED WORLD Archived 2015. gada 16. aprīlī, *Wayback Machine* vietnē. Nokia, 15 April, 2015
5. ↑  Alcatel-Lucent acquires Mformation to accelerate technology innovation in Internet of Things security and device management - See more at: https://www.alcatel-lucent.com/press/2015/alcatel-lucent-acquires-mformation-accelerate-technology-innovation-internet-things-security-and#sthash.MjjAYMwn.dpuf Archived 2015. gada 2. oktobrī, *Wayback Machine* vietnē. Alcatel-Lucent, September 17, 2015
6. ↑  Nokia celebrates first day of combined operations with Alcatel-Lucent Archived 2016. gada 9. martā, *Wayback Machine* vietnē. Nokia, 14 January, 2016
7. ↑  Nokia to own 100% of Alcatel-Lucent following squeeze-out to occur today Archived 2016. gada 5. novembrī, *Wayback Machine* vietnē. Nokia, 2 November, 2016
8. ↑  ALCATEL-LUCENT BALTICS, SIA Lursoft

|  |  |
| --- | --- |
|  | Vikikrātuvē par šo tēmu ir pieejami multivides faili. Skatīt: ***Alcatel-Lucent*** |